**NOTA INFORMATIVĂ**

**la proiectul hotărârii Guvernului pentru aprobarea Regulamentului privind modul de funcționare şi utilizare a Ghișeului unic de raportare - raportare.gov.md**

|  |
| --- |
| **1. Denumirea autorului proiectului** |
| Proiectul este elaborat de către Ministerul Finanțelor, de comun cu Instituția Publică „Centrul de Tehnologii Informaționale în Finanțe” și Serviciul Fiscal de Stat. |
| **2. Condiţiile ce au impus elaborarea proiectului şi finalităţile urmărite** |
| Proiectul este elaborat în vederea implementării pct. 3.12. din activitatea 5 a Planului de acțiuni privind reforma de modernizare a serviciilor publice pentru anii 2017-2021, aprobat prin Hotărârea Guvernului Republicii Moldova nr. 966 din 09.08.2016.  Ghișeul unic de raportare constituie o platformă informațională de depunere în format electronic a rapoartelor către instituțiile de stat destinatare, în scopul facilitării procesului de raportare la nivel național.  Regulamentul privind modul funcționare şi utilizare a Ghișeului unic de raportare – raportare.gov.md este elaborat în vederea reglementării conținutului, modului de organizare şi funcţionare a Ghișeului unic de raportare – raportare.gov.md.  La moment, prin intermediul Ghișeului unic de raportare – raportare.gov.md, pot fi depuse electronic 131 tipuri de rapoarte, către Ministerul Finanțelor, Serviciul Fiscal de Stat, Casa Națională de Asigurări Sociale, Compania Naţională de Asigurări în Medicină sau Biroul Naţional de Statistică. Totodată, pot exista și alte instituții publice pentru care se depun rapoarte, fie pe suport de hîrtie sau în format electronic, prin intermediul altor instrumente sau platforme web.  Prin instituirea Ghișeului unic de raportare, va fi posibilă depunerea în format electronic, de către persoanele juridice de drept public sau de drept privat, precum şi persoane fizice, a rapoartelor în adresa instituțiilor de stat destinatare, prin intermediul unui punct comun de acces – portalul raportare.gov.md, care va contribui semnificativ la facilitarea procesului de raportare la nivel național, precum și eficientizarea resurselor de timp și al costurilor aferente tuturor utilizatorilor Ghișeului unic de raportare.  Totodată, în vederea eficientizării cheltuielilor publice, alte autorități publice nu vor crea şi utiliza servicii similare Ghișeului unic de raportare – raportare.gov.md. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu conţine norme de armonizare a legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Proiectul cuprinde reglementări care au ca obiectiv aprobarea Regulamentului privind modul de funcționare şi utilizare a Ghișeului unic de raportare - raportare.gov.md.  De asemenea, prin proiect se desemnează subiecţii din domeniul creării, exploatării şi al utilizării Ghișeului unic de raportare (proprietarul, posesorul, deținătorul, operator tehnico-tehnologic, expeditorul, destinatarul), drepturile şi obligaţiile acestora, precum şi prevederi referitor la interacțiunea Ghișeului unic de raportare cu alte sisteme informaționale, asigurarea protecţiei şi securităţii datelor prelucrate în cadrul acestuia. |
| **5. Fundamentarea economico-financiară** |
| Ghișeului unic de raportare - raportare.gov.md a fost dezvoltat și lansat în anul 2018. Respectiv, alte mijloace financiare adiționale pentru dezvoltarea acestuia nu sunt necesare. La moment, au fost integrate cu Ghișeul unic de raportare: Sistemul informaţional al Serviciului Fiscal de Stat; Sistemul informațional al Casei Naționale de Asigurări Sociale; Sistemul informaţional al Companiei Naţionale de Asigurări în Medicină și Sistemul informaţional al Biroului Naţional de Statistică.  Ministerele, Cancelaria de Stat şi alte autorităţi administrative centrale subordonate Guvernului şi structurile organizaţionale din sfera lor de competenţă (autorităţile administrative din subordine, serviciile publice desconcentrate şi cele aflate în subordine, instituţiile publice în care ministerul, Cancelaria de Stat sau altă autoritate administrativă centrală are calitatea de fondator), autorităţile/instituţiile publice şi organizaţiile de stat autonome, subordonate sau înfiinţate de Guvern, precum şi persoanele juridice de drept privat care prestează servicii publice şi care deţin sisteme informaţionale, în limitele competenţelor prevăzute de lege, care la moment nu au fost integrate cu Ghișeul unic de raportare, vor integra în termen de 12 luni, din contul mijloacelor financiare proprii, serviciile publice electronice şi sistemele informaționale aferente, inclusiv cele în curs de dezvoltare, cu Ghișeul unic de raportare – raportare.gov.md. |
| **6. Modul de încorporare a actului în cadrul normativ în vigoare** |
| Proiectul se încadrează în sistemul actelor normative. Urmare a aprobării proiectului, în vederea implementării acestuia nu va fi necesară promovarea altor proiecte de acte normative. |
| **7. Avizarea şi consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul Hotărârii de Guvern a fost plasat pe pagina oficială a Ministerului Finanțelor www.mf.gov.md, compartimentul Transparență decizională, directoriul Procesul decizional și pe portalul www.particip.gov.md |
| **8. Constatările expertizei anticorupție** |
| Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor și propunerilor/recomandărilor la proiectul de hotărâre. |
| **9. Constatările expertizei juridice** |
| Informația referitoare la concluziile expertizei de compatibilitate a proiectului de hotărâre cu alte acte normative în vigoare, precum și respectarea normelor de tehnică legislativă va fi inclusă după recepționarea expertizei juridice în sinteza obiecțiilor și propunerilor/recomandărilor la proiectul de hotărâre. |

**Viceprim-ministru,**

**Ministru al Finanțelor Serghei PUȘCUȚA**